Sophie Hæstorp Andersen (S), 2003-10-22:
Dette lovforslag, vi står med her i dag, er forligsstof, så derfor kan jeg da med det samme sige, at vi agter at støtte
lovforslaget.
Socialdemokraternes holdning er, at vi vil indrette en udlændinge-, asyl- og integrationspolitik, som tjener integrationen bedst muligt.
Der skal være balance mellem udlændinges ret til at tage bopæl i Danmark og det danske samfunds chance for at håndtere integrationen.
Under valgkampen til folketingsvalget i november 2001 sagde Socialdemokraterne således, at vi vil arbejde for et samfund, hvor antidemokratiske, autoritære eller kvindeundertrykkende holdninger ikke får lov til at brede sig.
Vi gjorde det således allerede under valgkampen klart, at vi i den kommende valgperiode var indstillet på at gennemføre lovændringer for at nå målsætningen.
Det var et centralt emne for det udspil, vi kom med i foråret på integrationsområdet, »Ret og pligt til aktivt medborgerskab«, som kan findes på vores hjemmeside, og det har været centralt i forhold til de forhandlinger, vi har haft med regeringen hen over sommeren om en evaluering af den nuværende udlændingelovgivning.
Det er nemlig Socialdemokraternes opfattelse, at det danske samfund skal bygge på ligeværd
mellem mennesker, høj som lav og mænd som kvinder.
Tvangsægteskaber og arrangerede ægteskaber er desværre stadig en realitet i Danmark.
En del unge med en udenlandsk baggrund tvinges af deres familier til at indgå sådanne ægteskaber, der ofte medfører store omkostninger for de unge.
Konsekvenserne for de unge, der bryder ud af disse ægteskaber, er ofte voldsomme både fysisk og psykisk, samtidig med at integrationen besværliggøres.
At en tredjedel af alle kvinder, der er på krisecentre, således er piger med anden etnisk baggrund taler sit tydelige sprog.
Selv om Socialdemokraterne bestemt ikke støtter alle elementer i den nuværende udlændingelov, der blev vedtaget i Folketinget sidste år, har vi derfor alligevel hele tiden været klare i mælet med hensyn til, at vi støtter 24-års-reglen og den type tilknytningsregel, der er i loven, men vi kræver fortsat mere objektive kriterier til grund for vurderingen.
Det er vores opfattelse, at reglerne forhindrer, at helt unge mennesker tvinges til at gifte sig med en slægtning.
Reglerne er samtidig et signal om, at traditionen for at hente en ægtefælle i forældrenes eller bedsteforældrenes hjemland modarbejder integrationen i det danske samfund.
Det er vores oplevelse, at alderskravet på 24 år for familiesammenføring og tilknytningskravet er blevet godt modtaget blandt de unge, som skulle beskyttes.
Desværre har reglerne samtidig været årsag til en lang række beklagelige enkeltsager.
I sommer krævede Socialdemokraterne derfor, at integrationsministeren fandt en løsning på den pine, som udenlandsdanskere havner i, når de gerne vil vende hjem til Danmark med en udenlandsk ægtefælle.
I september lykkedes dette, da vi fik mulighed for at indgå en aftale med regeringen om at ændre reglerne for familiesammenføring, så der fremover ikke stilles tilknytningskrav, hvis den danske part har haft indfødsret i 28 år eller har boet i Danmark i 28 år.
Det er vores holdning, at den aftale, vi indgik, og hvis dele vi behandler i Folketinget i dag, afbøder en lang række problemer.
Vi har sikret, at reglen bliver målrettet mod de problemer, der skal løses, nemlig tvangsægteskaberne og de arrangerede ægteskaber, men vi vil naturligvis stadig følge meget nøje med i, om tilknytningskravet administreres hensigtsmæssigt.
Ligeledes vil vi under udvalgsarbejdet stille en række
spørgsmål angående lovforslagets mere konkrete udformning
, idet en del høringssvar har nævnt nogle problemstillinger, vi vil følge op på.
Det drejer sig således om adoptivbørn, som kan blive ramt unødig hårdt af disse nye regler, fordi de ikke er født i Danmark, og det har vi drøftet allerede under forhandlingerne, og vi mener, vi havde en forståelse om, at adoptivbørn ikke ville blive ramt.
Vores holdning er, at adoptivbørn bør ligestilles med børn født her i landet, og derfor vil vi forfølge det her spørgsmål, så længe det ikke er i strid med de internationale konventioner. Ligeledes er der kommet en lang række andre høringssvar, der sår tvivl om, hvorvidt lovforslaget i sig selv er i strid med de internationale konventioner på en række andre områder.
Socialdemokraterne har ikke umiddelbart grund til at tro, at dette skulle være tilfældet, idet Justitsministeriets jurister både var inde løbende at vurdere initiativer i den aftale, der er indgået mellem Socialdemokraterne og regeringen, samt i forbindelse med udformningen af dette lovforslag.
Men igen: Vi vil være meget kritiske, og vi vil gerne se på forslaget, hvis det er i strid med konventionerne, og vi vil nøje følge det videre udvalgsarbejde på dette område. Til afslutning vil jeg dermed sige, at Socialdemokraterne stadig er meget opsatte på at hjælpe de unge, der er blevet tvangsgift, eller som prøver at undgå det.
Lovgivning kan ikke gøre det alene.
Derfor er vi meget tilfredse med de tydelige fingeraftryk, vi har fået sat i aftalen. Vi regner også med, der snart vil komme et forslag om, at der ikke skal være adgang til ægtefællesammenføring i 10 år, hvis den herboende ægtefælle er dømt for vold mod ægtefælle eller samlever, og det forslag er et, vi har gjort meget ud af skulle komme med i den aftale, vi har lavet med regeringen.
Vi mener, at der er brug for flere etniske rådgivere, der kan tage ud og mægle i familier, hvor en ung er ved at blive presset ud i et ægteskab.
Der er brug for flere permanente bosteder til de piger, der bryder ud af et voldeligt ægteskab, og familiesammenførte skal lære dansk fra starten.
Det er nogle af de punkter, vi gerne vil diskutere videre med regeringen i den kommende tid.